CELEX: 52016JC0054
Language: lt
Date: 2016-11-28
Title: Bendras pasiūlymas TARYBOS SPRENDIMAS dėl Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo sudarymo

EUROPOS KOMISIJA
            Briuselis, 2016 11 28
            JOIN(2016) 54 final
            2016/0366(NLE)
            Bendras pasiūlymas
            TARYBOS SPRENDIMAS
            dėl Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo sudarymo 
            
               
         
         
            
               AIŠKINAMASIS MEMORANDUMAS
            
            
               1.
                     PASIŪLYMO APLINKYBĖS
            
            
               Šis bendras pasiūlymas susijęs su Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo (toliau – Susitarimas) sudarymu.
            
            
               2012 m. birželio 25 d. Taryba priėmė sprendimą
                  1
               , kuriuo įgaliojo Europos Komisiją ir Sąjungos vyriausiąjį įgaliotinį užsienio reikalams ir saugumo politikai vesti derybas dėl Europos Sąjungos bei jos valstybių narių ir Naujosios Zelandijos bendrojo susitarimo. Derybos pradėtos 2012 m. liepos mėn. ir sėkmingai užbaigtos 2014 m. liepos 30 d. Susitarimas buvo pasirašytas 2016 m. spalio 5 d. Kol Susitarimas įsigalios, tam tikros jo dalys, dėl kurių bendrai susitarė ES ir Naujoji Zelandija, laikinai taikomos pagal Susitarimo 58 straipsnį. 
            
            
               Derybų procese dalyvavo Europos išorės veiksmų tarnyba ir Komisijos tarnybos. Per visą derybų procesą buvo rengiami susijusių Tarybos darbo grupių posėdžiai, kuriuose buvo konsultuojamasi su valstybėmis narėmis. Europos Parlamentas buvo reguliariai informuojamas apie derybų eigą.
            
            
               Vyriausiasis įgaliotinis ir Komisija mano, kad Tarybos derybiniuose nurodymuose dėl Susitarimo nustatyti tikslai pasiekti ir kad Susitarimo projektas gali būti pateiktas sudarymui. Šio bendro pasiūlymo dalykas – teisinė priemonė, kuria ES vardu sudaromas Susitarimas.
            
            
               Susitarimas labai padės stiprinti ES ir Naujosios Zelandijos partnerystę, kuri pagrįsta bendromis vertybėmis ir principais, įskaitant pagarbą demokratijos principams, žmogaus teisėms ir pagrindinėms laisvėms, teisinę valstybę, tarptautinę taiką ir saugumą. Susitarimo pagrindas –  pagarba žmogaus teisėms ir demokratijos principams, tarptautinei teisei ir Jungtinių Tautų Chartijoje išdėstytiems principams, kuriais grindžiamas Šalių bendradarbiavimas.
            
            
               2.TEISINIS PAGRINDAS ir kiti teisiniai aspektai
            
            
               2.1.
                     Susitarimo tikslas ir turinys
            
            
               Šio susitarimo tikslas – „užmegzti glaudesnę Šalių partnerystę ir stiprinti bei plėtoti bendradarbiavimą abiem Šalims svarbiais klausimais, atsižvelgiant į bendras vertybes ir principus, be kita ko, aktyviau palaikant aukšto lygio atstovų dialogą“ (Susitarimo 1 straipsnis).
            
            
               Susitarimo turinys apima tris pagrindinius elementus:
            
            
               –
                     politinį bendradarbiavimą sprendžiant bendro intereso užsienio politikos ir saugumo klausimus, be kita ko, susijusius su masinio naikinimo ginklais, šaulių ir lengvaisiais ginklais, kova su terorizmu, tarptautinės taikos bei saugumo skatinimu ir bendradarbiavimu tarptautiniuose forumuose; Susitarime, be kita ko, išdėstytos bendromis vertybėmis grindžiamos politinės nuostatos. Šios sąlygos visiškai atitinka standartines panašių ES pasirašytų susitarimų nuostatas;
            
            
               –
                     bendradarbiavimą sprendžiant ekonomikos ir prekybos klausimus, be kita ko, susijusius su geresnių sąlygų prekybai ir investicijų srautams sudarymu, sektorių ekonominiais ir prekybos klausimais, kaip antai sanitarijos ir fitosanitarijos, techninių prekybos kliūčių šalinimo ir intelektinės nuosavybės klausimais;
            
            
               –
                     sektorių bendradarbiavimą, be kita ko, mokslinių tyrimų ir inovacijų, švietimo ir kultūros, migracijos, kovos su terorizmu, kovos su organizuotu nusikalstamumu bei elektroniniais nusikaltimais ir teisminio bendradarbiavimo srityse.
            
            
               2.2.
                     Siūlomo sprendimo teisinis pagrindas
            
            
               Susitarimo sudarymo teisinio pagrindo parinkimas turi būti grindžiamas objektyviais kriterijais, kuriems gali būti taikoma teisminė kontrolė ir kuriems, be kita ko, priskirtinas teisės akto tikslas ir turinys.
            
            
               Kalbant apie priemonę, kuria kartu siekiama kelių tikslų arba kuri turi kelias neatskiriamas sudedamąsias dalis ir nė viena iš dalių nėra papildoma kitos atžvilgiu, Teisingumo Teismas yra nusprendęs, kad kai dėl to taikomi skirtingi Sutartyje nurodyti teisiniai pagrindai, tokia priemonė išimties tvarka turi būti grindžiama įvairiais atitinkamais teisiniais pagrindais, nebent kiekvienam teisiniam pagrindui nustatytos procedūros tarpusavyje būtų nesuderinamos
                  2
               .
            
            
               Susitarimu siekiama bendros užsienio ir saugumo politikos, bendros prekybos politikos ir vystomojo bendradarbiavimo sričių tikslų, į jį įtrauktos su atitinkamomis sritimis susijusios sudedamosios dalys. Šie Susitarimo aspektai yra neatskiriamai susiję ir nė vienas iš jų nėra papildomas kito atžvilgiu. 
            
            
               Sutarties dėl Europos Sąjungos veikimo (SESV) 218 straipsnio 6 dalies a punkto iii papunktyje nustatyta, kad jei susitarimu nustatoma konkreti institucinė struktūra organizuojant bendradarbiavimo procedūras, Taryba, gavusi Europos Parlamento pritarimą, turi priimti sprendimą dėl tokio susitarimo sudarymo. Be to, SESV 218 straipsnio 8 dalies antroje pastraipoje nustatyta, kad Taryba turi nuspręsti vieningai, kai susitarimas priklauso sričiai, kurioje Sąjungos teisės aktams priimti reikia balsų vieningumo. 
            
         
         
            
               Bendra užsienio ir saugumo politika yra sritis, kurioje Sąjungos aktams priimti reikia balsų vieningumo. Be to, Susitarimu nustatoma institucinė struktūra organizuojant ES bei jos valstybių narių ir Naujosios Zelandijos bendradarbiavimo procedūras. 
            
            
               Atsižvelgiant į tai, siūlomo sprendimo teisinis pagrindas turėtų būti Europos Sąjungos sutarties (ESS) 37 straipsnis, SESV 207 straipsnis ir SESV 212 straipsnio 1 dalis, skaitomi kartu su SESV 218 straipsnio 6 dalies a punktu ir SESV 218 straipsnio 8 dalies antra pastraipa. Jokios kitos nuostatos kaip teisinis pagrindas nereikalingos
                  3
               . 
            
            
               2.3. Siūlomo sprendimo būtinumas
            
            
               SESV 216 straipsnyje nustatyta, kad Sąjunga gali sudaryti susitarimą su viena arba keliomis trečiosiomis šalimis, kai tai yra numatyta Sutartyse arba kai susitarimo sudarymas yra būtinas norint Sąjungos politikos srityse pasiekti vieną iš Sutartyse nurodytų tikslų, arba kai jį numato Sąjungos teisiškai privalomas aktas, arba kai jis gali turėti poveikį bendroms taisyklėms ar keisti jų taikymo sritį.
            
            
               Sutartyse, konkrečiai ES sutarties 37 straipsnyje, SESV 207 straipsnyje ir SESV 212 straipsnio ir 1 dalyje, nustatyta tokių susitarimų kaip šis Susitarimas sudarymo tvarka.
            
            
               2.4.
                     Kiti teisiniai aspektai
            
            
               Susitarimu įsteigiamas Jungtinis komitetas, kurio paskirtis – stebėti Šalių dvišalių santykių plėtrą. 
            
            
               Susitarime taip pat numatytas jo sustabdymo mechanizmas. Ypač rimto ir esminio Susitarimo esminių nuostatų pažeidimo atvejais Susitarimo taikymas gali būti sustabdytas arba nutrauktas, taip pat gali būti imtasi kitų atitinkamų priemonių, turinčių poveikio kitiems susitarimams, atsižvelgiant į tokiais susitarimais Šalims nustatytas teises ir prievoles.
            
            
               Kai Susitarimas įsigalios, bus sukurta nuosekli, teisiškai privaloma bendroji ES santykių su Naująja Zelandija sistema. 
            
            
               2016/0366 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo sudarymo 
               
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį, ypač į jos 37 straipsnį, 
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnį ir 212 straipsnio 1 dalį, skaitomą kartu su jos 218 straipsnio 6 dalies a punktu ir 218 straipsnio 8 dalies antra pastraipa, 
            
            
               atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai bendrą pasiūlymą,
            
            
               atsižvelgdama į Europos Parlamento pritarimą,
            
            
               kadangi:
            
            
               (1)pagal į Tarybos sprendimą Nr. 2016/1970/ES Europos Sąjungos bei jos valstybių narių ir Naujosios Zelandijos partnerystės susitarimas dėl santykių ir bendradarbiavimo (toliau – Susitarimas) buvo pasirašytas 2016 m. spalio 5 d. ir pagal Susitarimo 58 straipsnį laikinai taikomas, kol vėliau bus sudarytas;
            
         
         
            
               (2)Susitarimo tikslas – stiprinti bendradarbiavimą įvairiose politikos srityse, įskaitant žmogaus teisių, masinio naikinimo ginklų neplatinimo ir kovos su terorizmu sritis; bendradarbiavimą ekonomikos ir prekybos, sveikatos, aplinkos, klimato kaitos, energetikos, švietimo, kultūros, darbo, nelaimių rizikos valdymo, žuvininkystės ir jūrų reikalų, transporto, teisinio bendradarbiavimo, kovos su pinigų plovimu ir terorizmo finansavimu, organizuotu nusikalstamumu ir korupcija srityse;
            
            
               (3)Susitarimas turėtų būti patvirtintas Sąjungos vardu,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Sąjungos vardu patvirtinamas Europos Sąjungos bei jos valstybių narių ir Naujosios Zelandijos partnerystės susitarimas dėl santykių ir bendradarbiavimo. 
            
            
               Susitarimo tekstas pridedamas prie šio sprendimo.
            
            
               2 straipsnis
            
            
               Susitarimo 53 straipsnyje numatyto Jungtinio komiteto pirmininkas yra Sąjungos vyriausiasis įgaliotinis užsienio reikalams ir saugumo politikai.
            
            
               Jungtiniame komitete, priklausomai nuo svarstomo klausimo, atstovaujama Sąjungai arba tam tikrais atvejais Sąjungai ir valstybėms narėms.
            
            
               3 straipsnis
            
            
               Tarybos Pirmininkas paskiria asmenį (-is), kuris (-ie) įgaliojamas (-i) Sąjungos vardu pateikti Susitarimo 58 straipsnio 1 dalyje numatytą pranešimą ir taip išreikšti Sąjungos sutikimą laikytis Susitarimo.
            
            
               4 straipsnis
            
            
               Šis sprendimas įsigalioja jo priėmimo dieną. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  Tarybos sprendimas 10812/12 ir Taryboje posėdžiavusių valstybių narių vyriausybių atstovų sprendimas 10814/12. 
               
               
                  
                     (2)
                  (byla C-490/10, Parlamentas prieš Tarybą, ECLI: EU:C:2012:525, 46 punktas).
               
               
                  
                     (3)
                  (Sprendimas byloje C-377/12 Komisija prieš Tarybą, ECLI: EU:C:2014:1903)
               
            
      
    ---documentbreak--- 
      
         
               EUROPOS KOMISIJA
            Briuselis, 2016 11 28
            JOIN(2016) 54 final
            PRIEDAS
            prie
            bendro pasiūlymo dėlTARYBOS SPRENDIMO
            dėl Europos Sąjungos bei jos valstybių narių ir Naujosios Zelandijos partnerystės susitarimo dėl santykių ir bendradarbiavimo sudarymo
            
               
         
         
            
               EUROPOS SĄJUNGOS
            
            
               BEI JOS VALSTYBIŲ NARIŲ
            
            
               IR NAUJOSIOS ZELANDIJOS
            
            
               PARTNERYSTĖS SUSITARIMAS
            
            
               DĖL SANTYKIŲ IR BENDRADARBIAVIMO
            
            
               Europos Sąjunga (toliau – Sąjunga)
            
            
            
               bei
            
            
            
               BELGIJOS KARALYSTĖ,
            
            
            
               BULGARIJOS RESPUBLIKA,
            
            
            
               ČEKIJOS RESPUBLIKA,
            
            
            
               DANIJOS KARALYSTĖ,
            
            
            
               VOKIETIJOS FEDERACINĖ RESPUBLIKA
            
            
         
         
            
               ESTIJOS RESPUBLIKA,
            
            
            
               AIRIJA,
            
            
            
               GRAIKIJOS RESPUBLIKA,
            
            
            
               ISPANIJOS KARALYSTĖ,
            
            
            
               PRANCŪZIJOS RESPUBLIKA,
            
            
            
               KROATIJOS RESPUBLIKA,
            
            
            
               ITALIJOS RESPUBLIKA,
            
            
            
               KIPRO RESPUBLIKA,
            
            
            
               LATVIJOS RESPUBLIKA,
            
            
            
               LIETUVOS RESPUBLIKA,
            
            
         
         
            
               LIUKSEMBURGO DIDŽIOJI HERCOGYSTĖ,
            
            
            
               VENGRIJA,
            
            
            
               MALTOS RESPUBLIKA,
            
            
            
               NYDERLANDŲ KARALYSTĖ,
            
            
            
               AUSTRIJOS RESPUBLIKA,
            
            
            
               LENKIJOS RESPUBLIKA,
            
            
            
               PORTUGALIJOS RESPUBLIKA,
            
            
            
               RUMUNIJA,
            
            
            
               SLOVĖNIJOS RESPUBLIKA,
            
            
            
               SLOVAKIJOS RESPUBLIKA,
            
            
         
         
            
               SUOMIJOS RESPUBLIKA,
            
            
            
               ŠVEDIJOS KARALYSTĖ,
            
            
            
               JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
            
            
            
               Europos Sąjungos valstybės narės (toliau – valstybės narės),
            
            
            
                  ir
            
            
            
               NAUJOJI ZELANDIJA,
            
            
            
                  toliau –
            
            
            
               Šalys,
            
            
            
               PRIPAŽINDAMOS bendras vertybes ir glaudžius istorinius, politinius, ekonominius ir kultūrinius ryšius,
            
            
            
               PALANKIAI VERTINDAMOS pažangą vystant abiem šalims naudingus santykius, padarytą nuo 2007 m. rugsėjo 21 d., kai buvo priimta Europos Sąjungos ir Naujosios Zelandijos santykių ir bendradarbiavimo bendra deklaracija,
            
            
         
         
            
               DAR KARTĄ PATVIRTINDAMOS savo įsipareigojimą siekti Jungtinių Tautų Chartijoje (toliau – JT Chartija) nustatytų tikslų ir laikytis joje nustatytų principų, taip pat stiprinti Jungtinių Tautų (toliau – JT) vaidmenį,
            
            
            
               DAR KARTĄ PATVIRTINDAMOS savo įsipareigojimą laikytis demokratijos principų ir remti žmogaus teises, kaip nustatyta Visuotinėje žmogaus teisių deklaracijoje ir kituose atitinkamuose tarptautiniuose žmogaus teisių apsaugos dokumentuose, taip pat laikytis teisinės valstybės ir gero valdymo principų,
            
            
            
               PRIPAŽINDAMOS ypatingą Naujosios Zelandijos vyriausybės įsipareigojimą laikytis Vaitanagio sutartyje įtvirtintų principų,
            
            
            
               PABRĖŽDAMOS savo tarpusavio santykių visapusiškumą ir nuoseklaus šių santykių plėtojimo svarbą,
            
            
            
               IŠREIKŠDAMOS bendrą norą plėtoti savitarpio santykius siekiant glaudesnės partnerystės,
            
            
            
               PATVIRTINDAMOS savo norą skatinti ir plėtoti politinį dialogą bei bendradarbiavimą,
            
            
            
               PASIRYŽUSIOS įtvirtinti ir pagilinti bendradarbiavimą abiem Šalims svarbiose srityse, taip pat padidinti jų įvairovę dvišaliu, regioniniu ir pasauliniu lygmenimis, siekdamos abipusės naudos,
            
            
            
               PRIPAŽINDAMOS, kad reikia stiprinti bendradarbiavimą teisingumo, laisvės ir saugumo srityse,
            
            
            
               PRIPAŽINDAMOS savo norą skatinti darnaus vystymosi ekonominį, socialinį ir aplinkos aspektus,
            
            
            
               TAIP PAT PRIPAŽINDAMOS bendrą interesą skatinti savitarpio supratimą ir glaudžius žmonių tarpusavio ryšius, be kita ko, skatinant turizmą, abipusius susitarimus, kuriais jaunimui suteikiamos galimybės aplankyti kitas šalis ir įsidarbinti arba studijuoti, taip pat kitokio pobūdžio trumpalaikes viešnages,
            
            
         
         
            
               DAR KARTĄ PATVIRTINDAMOS savo tvirtą įsipareigojimą skatinti ekonomikos augimą, pasaulio ekonomikos valdymą, finansinį stabilumą ir veiksmingą daugiašališkumą,
            
            
            
               DAR KARTĄ PATVIRTINDAMOS savo įsipareigojimą bendradarbiauti skatinant tarptautinę taiką ir saugumą,
            
            
            
               REMDAMOSI Sąjungos ir Naujosios Zelandijos sudarytais susitarimais, visų pirma susijusiais su krizių valdymu, mokslu ir technologija, oro paslaugomis, atitikties vertinimo procedūromis ir sanitarinėmis priemonėmis,
            
            
            
               PAŽYMĖDAMOS, kad Šalims nusprendus laikantis šio Susitarimo sudaryti konkrečius laisvės, saugumo ir teisingumo srities susitarimus, kuriuos Sąjunga turėtų sudaryti pagal Sutarties dėl Europos Sąjungos veikimo Trečiosios dalies V antraštinę dalį, šių būsimų susitarimų nuostatos nebūtų privalomos Jungtinei Karalystei ir (arba) Airijai, nebent Sąjunga kartu su Jungtine Karalyste ir (arba) Airija, atsižvelgdamos į jų ankstesnius dvišalius santykius, praneštų Naujajai Zelandijai, kad Jungtinei Karalystei ir (arba) Airijai šie susitarimai privalomi kaip Sąjungos daliai pagal prie Europos Sąjungos sutarties ir Sutarties dėl Europos Sąjungos veikimo pridėtą Protokolą (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės. Taip pat bet kokios Sąjungos vidaus priemonės, kurios būtų vėliau priimtos pagal minėtą V antraštinę dalį šiam Susitarimui įgyvendinti, nebūtų privalomos Jungtinei Karalystei ir (arba) Airijai, nebent jos pagal Protokolą (Nr. 21) praneštų apie savo pageidavimą dalyvauti įgyvendinant tokias priemones arba su jomis sutikti. Be to, pažymėdamos, kad tokiems būsimiems susitarimams arba vėliau priimtoms Sąjungos vidaus priemonėms būtų taikomas prie minėtų Sutarčių pridėtas Protokolas (Nr. 22) dėl Danijos pozicijos,
            
            
            
               SUSITARĖ:
            
            
               I ANTRAŠTINĖ DALIS
            
            
            
               BENDROSIOS NUOSTATOS
            
            
            
            
               1 STRAIPSNIS
            
            
            
               Susitarimo tikslas
            
            
            
               Šio Susitarimo tikslas – užmegzti glaudesnę Šalių partnerystę ir stiprinti bei plėtoti bendradarbiavimą abiem Šalims svarbiais klausimais, atsižvelgiant į bendras vertybes ir principus, be kita ko, aktyviau palaikant aukšto lygio atstovų dialogą.
            
            
         
         
            
            
               2 STRAIPSNIS
            
            
            
               Bendradarbiavimo pagrindas
            
            
            
               1.
                     Šalys dar kartą patvirtina savo įsipareigojimą laikytis demokratijos principų, gerbti žmogaus teises bei pagrindines laisves ir laikytis teisinės valstybės principo.
            
            
            
               Šalių vidaus ir tarptautinė politika grindžiama pagarba demokratijos principams, žmogaus teisėms bei pagrindinėms laisvėms, nustatytoms Visuotinėje žmogaus teisių deklaracijoje ir kituose susijusiuose tarptautiniuose žmogaus teisių apsaugos dokumentuose, taip pat pagarba teisinės valstybės principui, ir ši pagarba yra esminis šio Susitarimo elementas.
            
            
            
               2.
                     Šalys dar kartą patvirtina savo įsipareigojimą laikytis JT Chartijos ir joje įtvirtintų bendrų vertybių.
            
            
            
               3.
                     Šalys dar kartą patvirtina savo įsipareigojimą skatinti visapusiškai darnų vystymąsi ir ekonomikos augimą, padėti siekti tarptautiniu lygmeniu sutartų vystymosi tikslų ir bendradarbiauti sprendžiant visuotines aplinkos ir klimato kaitos problemas.
            
            
            
               4.
                     Šalys pabrėžia bendrą įsipareigojimą palaikyti visapusiškus dvišalius santykius, juos plėtoti bei glaudinti, be kita ko, sudarant konkrečius susitarimus arba sutartis.
            
            
            
               5.
                     Šio Susitarimo įgyvendinimas grindžiamas dialogo, abipusės pagarbos, lygiateisės partnerystės, sutarimo ir pagarbos tarptautinei teisei principais.
            
            
            
            
               3 STRAIPSNIS
            
            
         
         
            
               Dialogas
            
            
            
               1.
                     Šalys susitaria stiprinti savo nuolatinį dialogą visose šiuo Susitarimu reglamentuojamose srityse, siekdamos jame nustatyto tikslo.
            
            
            
               2.
                     Šalys palaiko dialogą plėtodamos tarpusavio ryšius, rengdamos mainus ir konsultacijas visais lygmenimis, visų pirma:
            
            
            
               a)
                     prireikus Šalys reguliariai rengia aukščiausio lygio vadovų susitikimus;
            
            
            
               b)
                     konsultacijos ir vizitai ministerijų atstovų lygmeniu rengiami Šalių nustatytais atvejais ir jų nustatytose vietose;
            
            
            
               c)
                     reguliariai, jei įmanoma, kasmet, rengiamos užsienio reikalų ministrų lygmens konsultacijos;
            
            
            
               d)
                     rengiami aukšto rango pareigūnų posėdžiai, per kuriuos konsultuojamasi arba keičiamasi informacija abiem Šalims svarbiais klausimais, taip pat bendradarbiaujama reaguojant į svarbius vidaus ar tarptautinius įvykius;
            
            
            
               e)
                     palaikomi sektorių dialogai bendro intereso klausimais ir
            
            
            
               f)
                     rengiami abipusiai Europos Parlamento ir Naujosios Zelandijos parlamento delegacijų vizitai.
            
            
            
            
               4 STRAIPSNIS
            
         
         
            
            
               Bendradarbiavimas regioninėse ir tarptautinėse organizacijose
            
            
            
               Šalys įsipareigoja bendradarbiauti keisdamosi nuomonėmis abiem Šalims svarbiais politikos klausimais ir, kai tinkama, regioniniuose ir tarptautiniuose forumuose bei organizacijose dalytis informacija apie savo poziciją.
            
            
            
            
               II ANTRAŠTINĖ DALIS
            
            
            
               POLITINIS DIALOGAS IR BENDRADARBIAVIMAS
               UŽSIENIO POLITIKOS IR SAUGUMO KLAUSIMAIS
            
            
            
            
               5 STRAIPSNIS
            
            
            
               Politinis dialogas
            
            
            
               Šalys susitaria stiprinti savo nuolatinį politinį dialogą visais lygmenimis, visų pirma siekdamos aptarti bendrai rūpimus klausimus, patenkančius į šios antraštinės dalies taikymo sritį, ir stiprinti bendrą požiūrį į tarptautinius klausimus. Šalys susitaria, kad šioje antraštinėje dalyje sąvoka politinis dialogas – tai oficialus ir neoficialus keitimasis informacija bei konsultacijos visais valdžios lygmenimis.
            
            
            
            
               6 STRAIPSNIS
            
            
         
         
            
               Įsipareigojimas laikytis demokratijos principų, gerbti žmogaus teises ir laikytis teisinės valstybės principo
            
            
            
               Siekdamos pažangos įgyvendinant bendrą Šalių įsipareigojimą laikytis demokratijos principų, gerbti žmogaus teises ir laikytis teisinės valstybės principo, Šalys susitaria:
            
            
            
               a)
                     skatinti taikyti, be kita ko, daugiašaliuose forumuose, pagrindinius principus, susijusius su demokratinėmis vertybėmis, žmogaus teisėmis ir teisine valstybe; ir
            
            
            
               b)
                     bendradarbiauti siekiant praktinės pažangos demokratinių principų laikymosi, pagarbos žmogaus teisėms ir teisinės valstybės srityse, be kita ko, trečiosiose šalyse, ir prireikus ją koordinuoti.
            
            
            
            
               7 STRAIPSNIS
            
            
            
               Krizių valdymas
            
            
            
               Šalys dar kartą patvirtina savo įsipareigojimą skatinti tarptautinę taiką ir saugumą, įskaitant, inter alia, pagal 2012 m. balandžio 18 d. Briuselyje pasirašytą Naujosios Zelandijos ir Europos Sąjungos susitarimą, kuriuo nustatomos Naujosios Zelandijos dalyvavimo Europos Sąjungos krizių valdymo operacijose bendrosios sąlygos.
            
            
            
            
               8 STRAIPSNIS
            
            
            
               Kova su masinio naikinimo ginklų platinimu
            
            
         
         
            
               1.
                     Šalys laikosi požiūrio, kad masinio naikinimo ginklų (MNG) ir jų siuntimo į taikinį priemonių platinimas tiek valstybiniams, tiek nevalstybiniams subjektams yra viena iš didžiausių grėsmių tarptautinei taikai ir saugumui. Šalys dar kartą patvirtina savo įsipareigojimą nacionaliniu lygmeniu laikytis pagal tarptautines nusiginklavimo ir ginklų neplatinimo sutartis bei susitarimus prisiimtų įsipareigojimų bei kitų susijusių tarptautinių įsipareigojimų ir juos visapusiškai įgyvendinti. Šalys susitaria bendradarbiauti ir prisidėti kovojant su MNG ir jų siuntimo į taikinį priemonių platinimu. Šalys susitaria, kad ši nuostata yra esminis šio Susitarimo elementas.
            
            
            
               2.
                     Be to, Šalys susitaria bendradarbiauti ir prisidėti prie MNG ir jų siuntimo į taikinį priemonių platinimo prevencijos:
            
            
            
               a)
                     imdamosi veiksmų, kad būtų atitinkamai pasirašytos, ratifikuotos ir visiškai įgyvendintos visos kitos susijusios tarptautinės priemonės arba būtų prie jų prisijungta;
            
            
            
               b)
                     išlaikydamos veiksmingą nacionalinės eksporto kontrolės sistemą, skirtą su MNG susijusių prekių eksportui ir tranzitui kontroliuoti, įskaitant MNG dvejopo naudojimo technologijų galutinės paskirties kontrolę, ir numatydamos veiksmingas sankcijas už eksporto kontrolės pažeidimus.
            
            
            
               3.
                     Šalys susitaria užmegzti nuolatinį politinį dialogą šiais klausimais.
            
            
            
            
               9 STRAIPSNIS
            
            
            
               Šaulių ir lengvieji ginklai
            
            
            
               1.
                     Šalys pripažįsta, kad neteisėta šaulių ir lengvųjų ginklų bei jų šaudmenų gamyba, perdavimas ir platinimas bei jų perteklinis kaupimas, blogas valdymas, nepakankamai apsaugotos jų atsargos ir nekontroliuojamas plitimas tebekelia didelę grėsmę tarptautinei taikai ir saugumui.
            
            
            
               
            
               2.
                     Šalys dar kartą patvirtina savo įsipareigojimą vykdyti ir visapusiškai įgyvendinti savo atitinkamus įsipareigojimus spręsti neteisėtos prekybos šaulių ir lengvaisiais ginklais, įskaitant jų šaudmenis, problemą pagal galiojančius tarptautinius susitarimus ir JT Saugumo Tarybos (JT ST) rezoliucijas, taip pat vykdyti ir įgyvendinti savo įsipareigojimus pagal kitus šioje srityje taikytinus tarptautinius dokumentus, pavyzdžiui, JT veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo.
            
            
         
         
            
               3.
                     Šalys įsipareigoja bendradarbiauti ir užtikrinti veiksmų koordinavimą ir papildomumą kovodamos su neteisėta prekyba šaulių ir lengvaisiais ginklais, įskaitant jų šaudmenis, pasauliniu, regioniniu, subregioniniu ir nacionaliniu lygmenimis ir susitaria pradėti nuolatinį politinį dialogą šiais klausimais.
            
            
            
            
               10 STRAIPSNIS
            
            
            
               Tarptautinis baudžiamasis teismas
            
            
            
               1.
                     Šalys dar kartą patvirtina, kad asmenys, atsakingi už tarptautinei bendruomenei susirūpinimą keliančius sunkiausius nusikaltimus, neturėtų likti nenubausti ir juos reikėtų persekioti vidaus politikos ar tarptautinėmis priemonėmis, taip pat įtraukiant Tarptautinį baudžiamąjį teismą.
            
            
            
               2.
                     Siekdamos sustiprinti taiką ir tarptautinį teisingumą, Šalys dar kartą patvirtina savo apsisprendimą:
            
            
            
               a)
                     imtis veiksmų Tarptautinio baudžiamojo teismo Romos statutui (toliau – Romas statutas) ir, kai tinkama, susijusioms priemonėms įgyvendinti;
            
            
            
               b)
                     su regiono partneriais dalytis patirtimi priimant teisės aktų pataisas, reikalingas Romos statutui ratifikuoti ir įgyvendinti, ir
            
            
            
               c)
                     bendradarbiauti, siekiant pažangos užtikrinant Romos statuto visuotinį taikymą ir vientisumą.
            
            
            
            
               11 STRAIPSNIS
            
            
         
         
            
               Bendradarbiavimas kovos su terorizmu srityje
            
            
            
               1.
                     Šalys dar kartą patvirtina kovos su terorizmu svarbą, visapusiškai laikydamosi teisinės valstybės principo, tarptautinės teisės, visų pirma JT Chartijos ir susijusių JT ST rezoliucijų, žmogaus teisių, pabėgėlių teisės ir tarptautinės humanitarinės teisės.
            
            
            
               2.
                     Pagal šią sistemą ir atsižvelgdamos į 2006 m. rugsėjo 8 d. JT Generalinės Asamblėjos rezoliucijoje Nr. 60/288 išdėstytą JT pasaulinės kovos su terorizmu strategiją, Šalys susitaria bendradarbiauti terorizmo prevencijos ir kovos su juo srityje, visų pirma:
            
            
            
               a)
                     visiškai įgyvendinti JT ST rezoliucijas Nr. 1267, Nr. 1373 ir Nr. 1540 ir kitas taikytinas JT rezoliucijas bei tarptautinius dokumentus;
            
            
            
               b)
                     pagal taikytiną tarptautinę ir nacionalinę teisę keistis informacija apie teroristų grupuotes ir jų rėmimo tinklus;
            
            
            
               
            
               c)
                     keistis nuomonėmis apie:
            
            
            
               i)
                     kovos su terorizmu priemones ir metodus, įskaitant technines sritis ir mokymą;
            
            
            
               ii)
                     terorizmo prevenciją ir
            
            
            
               iii)
                     geriausią patirtį žmogaus teisių apsaugos srityje kovojant su terorizmu;
            
            
            
               d)
                     bendradarbiauti taip, kad būtų sustiprintas tarptautinis sutarimas dėl kovos su terorizmu ir jo norminių pagrindų, ir siekti kuo greičiau susitarti dėl Susitarimo dėl Bendrosios tarptautinio terorizmo konvencijos, kuria būtų papildyti galiojantys JT kovos su terorizmu dokumentai, ir
            
         
         
            
            
               e)
                     skatinti JT valstybes nares bendradarbiauti, kad visomis tinkamomis priemonėmis būtų veiksmingai įgyvendinama JT pasaulinė kovos su terorizmu strategija.
            
            
            
               3.
                     Šalys dar kartą patvirtina savo įsipareigojimą laikytis Finansinių veiksmų darbo grupės (FATF) nustatytų tarptautinių kovos su terorizmo finansavimu standartų.
            
            
            
               4.
                     Šalys dar kartą patvirtina savo įsipareigojimą bendradarbiauti teikiant kovos su terorizmu pajėgumų didinimo paramą kitoms šalims, kurioms trūksta išteklių ir patirties užkirsti kelią ir užtikrinti atsaką teroristinei veiklai, be kita ko, Pasauliniame kovos su terorizmu forume.
            
            
            
            
               III ANTRAŠTINĖ DALIS
            
            
            
               BENDRADARBIAVIMAS PASAULINIO VYSTYMOSI IR HUMANITARINĖS PAGALBOS SRITYSE
            
            
            
            
               12 STRAIPSNIS
            
            
            
               Vystymasis
            
            
            
               1.
                     Šalys dar kartą patvirtina savo įsipareigojimą remti besivystančių šalių darnų vystymąsi, siekdamos sumažinti skurdą ir prisidėti prie saugesnio, teisingesnio ir klestinčio pasaulio kūrimo.
            
            
            
               2.
                     Šalys pripažįsta bendradarbiavimo svarbą siekiant užtikrinti, kad vystymosi veikla turėtų didesnį poveikį, būtų didesnio masto ir darytų didesnę įtaką, be kita ko, Ramiojo vandenyno regione.
            
         
         
            
            
               3.
                     Siekdamos šių tikslų Šalys susitaria:
            
            
            
               a)
                     keistis nuomonėmis ir prireikus koordinuoti pozicijas vystymosi klausimais regioniniuose ir tarptautiniuose forumuose, siekdamos skatinti įtraukų ir darnų ekonomikos augimą, orientuotą į žmogaus raidą, ir
            
            
            
               b)
                     keistis informacija apie atitinkamas vystymo programas ir prireikus koordinuoti dalyvavimą šalies viduje, siekdamos didesnio poveikio darniam vystymuisi ir skurdo panaikinimui.
            
            
            
            
               13 STRAIPSNIS
            
            
            
               Humanitarinė pagalba
            
            
            
               Šalys dar kartą patvirtina bendrą įsipareigojimą teikti humanitarinę pagalbą ir deda pastangas prireikus užtikrinti koordinuotą atsaką.
            
            
            
            
               IV ANTRAŠTINĖ DALIS
            
            
            
               BENDRADARBIAVIMAS EKONOMIKOS IR PREKYBOS KLAUSIMAIS
            
            
            
         
         
            
               14 STRAIPSNIS
            
            
            
               Dialogas ekonomikos, prekybos ir investicijų klausimais
            
            
            
               1.
                     Šalys įsipareigoja palaikyti dialogą ir bendradarbiauti su ekonomika, prekyba ir investicijomis susijusiose srityse, siekdamos sudaryti palankesnes sąlygas dvišalei prekybai ir investicijų srautams. Kartu, pripažindamos, kad šio tikslo svarbu siekti pasitelkiant taisyklėmis pagrįstą daugiašalę prekybos sistemą, Šalys patvirtina savo įsipareigojimą bendradarbiauti Pasaulio prekybos organizacijoje (toliau – PPO), siekdamos skatinti tolesnį prekybos liberalizavimą.
            
            
            
               2.
                     Šalys susitaria skatinti keitimąsi informacija apie savo makroekonominę politiką bei tendencijas ir dalytis susijusia patirtimi, taip pat keistis informacija apie ekonominės politikos koordinavimą, siekdamos regioninio ekonominio bendradarbiavimo ir integracijos.
            
            
            
               
            
               3.
                     Šalys siekia palaikyti dialogą esminiais klausimais, siekdamos skatinti prekybą prekėmis, įskaitant žemės ūkio ir kitas būtiniausias prekes, žaliavas, pramonines prekes ir didelės pridėtinės vertės produktus. Šalys pripažįsta, kad skaidrus, rinka pagrįstas požiūris – geriausias būdas kurti investicijoms į tokių produktų gamybą bei prekybą jais palankią aplinką ir skatinti veiksmingą investicijų paskirstymą bei panaudojimą.
            
            
            
               4.
                     Šalys siekia palaikyti dialogą esminiais klausimais, siekdamos skatinti dvišalę prekybą paslaugomis ir keistis informacija bei patirtimi, susijusiomis su atitinkama priežiūros aplinka. Šalys taip pat susitaria stiprinti bendradarbiavimą, siekdamos tobulinti bankininkystės, draudimo ir kitų finansų sektoriaus dalių apskaitos, audito, priežiūros ir reguliavimo sistemas.
            
            
            
               5.
                     Šalys skatina patrauklios ir stabilios aplinkos abipusėms investicijoms kūrimą, palaikydamos dialogą, kuriuo siekiama didinti tarpusavio supratimą ir bendradarbiavimą investicijų klausimais, ieškoti priemonių investicijų srautams palengvinti ir skatinti, kad investuotojams būtų nustatytos stabilios, skaidrios ir atviros taisyklės.
            
            
            
               6.
                     Šalys informuoja viena kitą apie pokyčius dvišalėje ir tarptautinėje prekyboje, investicijas ir su prekyba susijusius kitų politikos sričių aspektus, įskaitant savo politinį požiūrį į laisvosios prekybos susitarimus (toliau – LPS) ir atitinkamas LPS darbotvarkes bei reguliavimo klausimus, kurie gali turėti poveikio dvišalei prekybai ir investicijoms.
            
            
            
               7.
                     Toks dialogas ir bendradarbiavimas prekybos ir investicijų klausimais palaikomi, inter alia:
            
            
            
               a)
                     palaikant metinį vyresniųjų pareigūnų lygmens dialogą prekybos politikos klausimais ir, Šalims nusprendus, papildomai rengiant ministerijų atstovų lygmens susitikimus prekybos klausimais;
            
         
         
            
            
               
            
               b)
                     palaikant metinį prekybos žemės ūkio produktais srityje dialogą ir
            
            
            
               c)
                     Šalims nusprendus, keičiantis kita sektorių lygmens informacija.
            
            
            
               8.
                     Šalys įsipareigoja bendradarbiauti, kad sudarytų abipusės prekybos bei investicijų augimui ir jo skatinimui palankias sąlygas, be kita ko, kai įmanoma, derėdamosi dėl naujų susitarimų.
            
            
            
            
               15 STRAIPSNIS
            
            
            
               Sanitarijos ir fitosanitarijos klausimai
            
            
            
               1.
                     Šalys susitaria stiprinti bendradarbiavimą sanitarijos ir fitosanitarijos klausimais, svarstomais pagal PPO sutartį dėl sanitarinių ir fitosanitarinių priemonių taikymo, Maisto kodekso komisijoje, Pasaulinėje gyvūnų sveikatos organizacijoje (OIE) ir atitinkamose tarptautinėse bei regioninėse organizacijose, kurios veikia vadovaudamosi Tarptautine augalų apsaugos konvencija (IPPC). Tokiu bendradarbiavimu siekiama, kad Šalys geriau suprastų viena kitos sanitarines bei fitosanitarines priemones, ir palengvinti prekybą tarp Šalių; toks bendradarbiavimas gali apimti:
            
            
            
               a)
                     keitimąsi informacija;
            
            
            
               b)
                     importo reikalavimų taikymą visoje kitos Šalies teritorijoje;
            
            
            
               
         
         
            
               c)
                     visos arba dalies kitos Šalies valdžios institucijų tikrinimo ir sertifikavimo sistemų patikrinimą, vadovaujantis atitinkamais tarptautiniais Maisto kodekso komisijos, OIE ir IPPC tokių sistemų vertinimo standartais, ir
            
            
            
               d)
                     kenksmingaisiais organizmais ar liga neužkrėstų teritorijų ir nedidelio kenksmingųjų organizmų ar ligos paplitimo teritorijų statuso pripažinimą.
            
            
            
               2.
                     Šiuo tikslu Šalys įsipareigoja visapusiškai pasinaudoti esamomis priemonėmis, kaip antai 1996 m. gruodžio 17 d. Briuselyje pasirašytu Europos bendrijos ir Naujosios Zelandijos susitarimu dėl sanitarinių priemonių, taikomų prekybai gyvais gyvūnais ir gyvūninės kilmės produktais, ir atitinkamuose dvišaliuose forumuose bendradarbiauti kitais, į minėtą susitarimą neįtrauktais sanitarijos ir fitosanitarijos klausimais.
            
            
            
            
               16 STRAIPSNIS
            
            
            
               Gyvūnų gerovė
            
            
            
               Šalys taip pat dar kartą patvirtina, kad svarbu išlaikyti tarpusavio supratimą ir toliau bendradarbiauti gyvūnų gerovės klausimais, todėl toliau keisis informacija ir bendradarbiaus Europos Komisijos bendradarbiavimo gyvūnų gerovės klausimais forume bei su kompetentingomis Naujosios Zelandijos valdžios institucijomis, taip pat šiais klausimais glaudžiai bendradarbiaus OIE.
            
            
            
            
               
            
               17 STRAIPSNIS
            
            
            
               Techninės prekybos kliūtys
            
            
            
               1.
                     Šalys laikosi bendros nuomonės, kad geresnis standartų, techninių reglamentų ir atitikties vertinimo procedūrų derėjimas yra itin svarbus siekiant palengvinti prekybą prekėmis.
            
         
         
            
            
               2.
                     Šalys pripažįsta bendrą interesą mažinti technines prekybos kliūtis ir šiuo tikslu susitaria bendradarbiauti laikydamosi PPO sutarties dėl techninių prekybos kliūčių ir 1998 m. birželio 25 d. Velingtone pasirašyto Europos bendrijos ir Naujosios Zelandijos susitarimo dėl abipusio pripažinimo, susijusio su atitikties vertinimu.
            
            
            
            
               18 STRAIPSNIS
            
            
            
               Konkurencijos politika
            
            
            
               Šalys dar kartą patvirtina savo įsipareigojimą skatinti ekonominės veiklos konkurenciją taikant atitinkamus konkurencijos įstatymus ir kitus teisės aktus. Šalys susitaria dalytis informacija apie konkurencijos politiką bei susijusius klausimus ir stiprinti savo kompetentingų valdžios institucijų bendradarbiavimą.
            
            
            
            
               
            
               19 STRAIPSNIS
            
            
            
               Viešieji pirkimai
            
            
            
               1.
                     Šalys dar kartą patvirtina savo įsipareigojimą taikyti atviras ir skaidrias viešųjų pirkimų sistemas, kurios atitinka tarptautinius įsipareigojimus ir kuriomis skatinamas geriausias kainos ir kokybės santykis, konkurencingos rinkos bei nediskriminacinė pirkimo praktika ir tokiu būdu didinti Šalių tarpusavio prekybos apimtį.
            
            
            
               2.
                     Šalys susitaria dar aktyviau konsultuotis, bendradarbiauti ir keistis patirtimi bei geriausia praktika viešųjų pirkimų srityje, spręsdamos bendro intereso klausimus, įskaitant klausimus, susijusius su jų atitinkamomis reguliavimo sistemomis.
            
            
         
         
            
               3.
                     Šalys susitaria ieškoti būdų toliau skatinti prieigą prie viena kitos viešųjų pirkimų rinkų ir keistis nuomonėmis apie priemones bei praktiką, kurios galėtų turėti neigiamą poveikį abipusiams viešiesiems pirkimams.
            
            
            
            
               20 STRAIPSNIS
            
            
            
               Žaliavos
            
            
            
               1.
                     Šalys stiprins bendradarbiavimą su žaliavomis susijusiais klausimais bet kurios Šalies prašymu palaikydamos dvišalį dialogą arba atitinkamuose daugiašaliuose forumuose ar tarptautinėse institucijose. Tokiu bendradarbiavimu visų pirma siekiama pašalinti prekybos žaliavomis kliūtis, stiprinti taisyklėmis pagrįstą pasaulinę prekybos žaliavomis sistemą ir skatinti skaidrumą pasaulinėse žaliavų rinkose.
            
            
            
               
            
               2.
                     Toks bendradarbiavimas gali apimti, inter alia:
            
            
            
               a)
                     pasiūlos ir paklausos klausimus, dvišalės prekybos ir investicijų klausimus, taip pat su tarptautine prekyba susijusius aktualius klausimus;
            
            
            
               b)
                     žaliavinėms prekėms, susijusioms paslaugoms ir investicijoms taikomas tarifines ir netarifines kliūtis;
            
            
            
               c)
                     atitinkamas Šalių reguliavimo sistemas ir
            
            
            
               d)
                     geriausią patirtį, susijusią su darniu kasybos pramonės vystymųsi, įskaitant naudingųjų iškasenų politiką, žemės naudojimo planavimą ir leidimų išdavimo procedūras.
            
            
         
         
            
            
               21 STRAIPSNIS
            
            
            
               Intelektinė nuosavybė
            
            
            
               1.
                     Šalys dar kartą patvirtina savo teisių ir įsipareigojimų, susijusių su intelektinės nuosavybės teisėmis, įskaitant autorines ir gretutines teises, prekės ženklus, geografines nuorodas, dizainą ir patentus, svarbą ir tai, kad svarbu užtikrinti jų laikymąsi pagal griežčiausius tarptautinius standartus, kurių Šalys laikosi.
            
            
            
               2.
                     Šalys susitaria keistis informacija ir dalytis patirtimi, susijusia su intelektinės nuosavybės klausimais, įskaitant:
            
            
            
               a)
                     su intelektinės nuosavybės teisėmis susijusią praktiką, skatinimą užtikrinti šias teises, informacijos apie jas platinimą, šių teisių supaprastinimą, valdymą, derinimą, apsaugą ir veiksmingą įgyvendinimą;
            
            
            
               
            
               b)
                     intelektinės nuosavybės teisių pažeidimų prevenciją;
            
            
            
               c)
                     kovą su falsifikavimu ir piratavimu, vykdant atitinkamo pobūdžio bendradarbiavimą, ir
            
            
            
               d)
                     institucijų, atsakingų už intelektinės nuosavybės teisių apsaugą ir užtikrinimą, veikimą.
            
            
            
               3.
                     Šalys susitaria keistis informacija ir skatinti dialogą genetinių išteklių, tradicinių žinių ir folkloro apsaugos klausimais.
            
            
         
         
            
            
               22 STRAIPSNIS
            
            
            
               Muitinė
            
            
            
               1.
                     Šalys stiprina bendradarbiavimą muitinės klausimais, įskaitant prekybos lengvinimą, siekdamos dar labiau supaprastinti ir suderinti muitinės procedūras ir skatinti imtis bendrų veiksmų vykdant atitinkamas tarptautines iniciatyvas.
            
            
            
               2.
                     Nedarydamos poveikio šiame Susitarime numatytam kitų formų bendradarbiavimui Šalys apsvarsto galimybę sudaryti susitarimus dėl muitinių bendradarbiavimo ir savitarpio administracinės pagalbos muitinės klausimais.
            
            
            
            
               
            
               23 STRAIPSNIS
            
            
            
               Bendradarbiavimas mokesčių klausimais
            
            
            
               1.
                     Šalys, siekdamos stiprinti ir plėtoti ekonominę veiklą, taip pat atsižvelgdamos į poreikį sukurti tinkamą reguliavimo sistemą, pripažįsta gero mokesčių srities valdymo, t. y. skaidrumo, keitimosi informacija ir sąžiningos mokesčių konkurencijos, principus ir įsipareigoja jų laikytis.
            
            
            
               2.
                     Tuo tikslu Šalys pagal savo atitinkamą kompetenciją sieks gerinti tarptautinį bendradarbiavimą mokesčių srityje, sudarys palankesnes sąlygas teisėtų mokestinių pajamų surinkimui ir sukurs veiksmingas 1dalyje minėtų gero valdymo principų įgyvendinimo priemones.
            
            
            
         
         
            
               24 STRAIPSNIS
            
            
            
               Skaidrumas
            
            
            
               Šalys pripažįsta skaidrumo ir tinkamų procedūrų svarbą joms taikant savo su prekyba susijusius įstatymus ir kitus teisės aktus, todėl šiuo tikslu Šalys dar kartą patvirtina savo įsipareigojimus, nustatytus PPO susitarimuose, įskaitant 1994 m. Bendrojo susitarimo dėl muitų tarifų ir prekybos X straipsnį ir Bendrojo susitarimo dėl prekybos paslaugomis III straipsnį.
            
            
            
            
               25 STRAIPSNIS
            
            
            
               Prekyba ir darnus vystymasis
            
            
            
               1.
                     Šalys pripažįsta pastangas prisidėti prie darnaus vystymosi tikslo, kurio gali būti siekiama skatinant abipusiai naudingą prekybą, aplinkosaugos ir darbo politiką, ir dar kartą patvirtina savo įsipareigojimą skatinti pasaulinę bei dvišalę prekybą ir investicijas tokiu būdu, kuriuo būtų prisidedama prie šio tikslo.
            
            
            
               2.
                     Šalys pripažįsta viena kitos teisę nustatyti nacionalinį aplinkos ir darbo apsaugos lygį ir atitinkamai priimti arba keisti savo atitinkamus teisės aktus ir politiką, nuosekliai laikantis tarptautiniu mastu pripažįstamų standartų ir susitarimų.
            
            
            
               3.
                     Šalys pripažįsta, kad netinkama prekybą ar investicijas skatinti mažinant arba siūlant sumažinti apsaugą, užtikrintą nacionaliniais aplinkos ar darbo teisės aktais. Šalys taip pat pripažįsta, kad aplinkos ir darbo teisės aktais, politika ir praktika netinkama naudotis prekybos protekcionizmo tikslais.
            
            
            
               4.
                     Šalys keičiasi informacija ir dalijasi patirtimi, susijusia su jų veiksmais, kuriais skatinama, kad prekyba ir socialiniai bei aplinkos tikslai derėtų tarpusavyje ir vienas kitą papildytų, be kita ko, tokiose srityse kaip įmonių socialinė atsakomybė, ekologiškos prekės ir paslaugos, klimatui nekenkiantys produktai bei technologijos ir tvarumo užtikrinimo programos, taip pat su kitais VIII antraštinėje dalyje nurodytais aspektais, ir stiprina dialogą bei bendradarbiavimą darnaus vystymosi klausimais, galinčiais kilti prekybos santykių srityje.
            
            
            
         
         
            
               26 STRAIPSNIS
            
            
            
               Dialogas su pilietine visuomene
            
            
            
               Šalys skatina vyriausybės ir nevyriausybinių organizacijų, kaip antai profesinių sąjungų, darbdavių, verslo asociacijų, prekybos ir pramonės rūmų, dialogą, siekdamos skatinti prekybą ir investicijas bendro intereso srityse.
            
            
            
            
               27 STRAIPSNIS
            
            
            
               Įmonių bendradarbiavimas
            
            
            
               Šalys skatina įmones palaikyti glaudesnius tarpusavio ryšius ir stiprinti vyriausybės bei įmonių ryšius vykdant veiklą, į kurią įtraukiamos įmonės, be kita ko, Azijos ir Europos susitikime (ASEM).
            
            
            
               Bendradarbiavimu visų pirma siekiama didinti mažųjų ir vidutinių įmonių konkurencingumą.
            
            
            
            
               
            
               28 STRAIPSNIS
            
            
            
               Turizmas
            
         
         
            
            
               Pripažindamos turizmo, kuris padeda gerinti Sąjungos ir Naujosios Zelandijos piliečių tarpusavio supratimą ir vertinimą, reikšmę, taip pat aktyvesnio turizmo teikiamą ekonominę naudą, Šalys susitaria bendradarbiauti, siekdamos didinti abipusio turizmo tarp Sąjungos ir Naujosios Zelandijos srautus.
            
            
            
            
               V ANTRAŠTINĖ DALIS
            
            
            
               BENDRADARBIAVIMAS TEISINGUMO, LAISVĖS IR SAUGUMO SRITYSE
            
            
            
            
               29 STRAIPSNIS
            
            
            
               Teisinis bendradarbiavimas
            
            
            
               1.
                     Šalys susitaria plėtoti bendradarbiavimą civilinėse ir komercinėse bylose, pirmiausia derėdamosi dėl daugiašalių teisminio bendradarbiavimo civilinėse bylose konvencijų, ypač Hagos konferencijos tarptautinės privatinės teisės konvencijų tarptautinio teisinio bendradarbiavimo bei bylinėjimosi srityje ir vaiko teisių apsaugos konvencijų, jas ratifikuodamos ir įgyvendindamos.
            
            
            
               2.
                     Teisminio bendradarbiavimo baudžiamosiose bylose srityje Šalys toliau teikia savitarpio teisinę pagalbą pagal susijusius tarptautinius dokumentus.
            
            
            
               Tai gali apimti, kai tinkama, prisijungimą prie susijusių JT dokumentų ir jų įgyvendinimą. Tai taip pat gali apimti, kai tinkama, paramą atitinkamiems Europos Tarybos dokumentams ir atitinkamų Naujosios Zelandijos institucijų bei Eurojusto bendradarbiavimą.
            
            
            
         
         
            
               30 STRAIPSNIS
            
            
            
               Teisėsaugos institucijų bendradarbiavimas
            
            
            
               Šalys susitaria dėl jų teisėsaugos institucijų, žinybų ir tarnybų bendradarbiavimo ir susitaria prisidėti prie abiem Šalims bendrų tarptautinio nusikalstamumo ir terorizmo grėsmių sustabdymo ir panaikinimo. Teisėsaugos institucijos, žinybos ir tarnybos tarpusavyje bendradarbiauti gali teikdamos viena kitai pagalbą atliekant tyrimus, dalydamosi tyrimų metodais, bendrai organizuodamos teisėsaugos srities personalo švietimą bei mokymą ir vykdydamos kitą bendrą veiklą bei teikdamos pagalbą, dėl kurių Šalys gali tarpusavyje susitarti.
            
            
            
            
               
            
               31 STRAIPSNIS
            
            
            
               Kova su organizuotu nusikalstamumu ir korupcija
            
            
            
               1.
                     Šalys dar kartą patvirtina savo įsipareigojimą bendradarbiauti, kad užkirstų kelią tarptautiniams organizuotiems, ekonominiams bei finansiniams nusikaltimams, korupcijai, klastojimui ir neteisėtiems sandoriams ir su jais kovotų visapusiškai laikydamosi esamų abipusių tarptautinių įsipareigojimų šioje srityje, be kita ko, susijusių su veiksmingu bendradarbiavimu išieškant iš korupcinės veiklos gautą turtą ar lėšas.
            
            
            
               2.
                     Šalys skatina įgyvendinti 2000 m. lapkričio 15 d. priimtą JT konvenciją prieš tarptautinį organizuotą nusikalstamumą.
            
            
            
               3.
                     Šalys taip pat skatina įgyvendinti 2002 m. spalio 31 d. priimtą JT konvenciją prieš korupciją, kurioje atsižvelgiama į skaidrumo ir pilietinės visuomenės dalyvavimo principus.
            
            
            
            
               32 STRAIPSNIS
            
         
         
            
            
               Kova su neteisėtais narkotikais
            
            
            
               1.
                     Neviršydamos savo įgaliojimų ir kompetencijos ribų, Šalys bendradarbiauja, siekdamos sukurti suderintą ir integruotą su narkotikais susijusių klausimų sprendimo strategiją.
            
            
            
               2.
                     Šalys bendradarbiauja, siekdamos išardyti tarpvalstybinius nusikaltėlių, kurie verčiasi neteisėta narkotikų prekyba, tinklus, be kita ko, keisdamosi informacija, rengdamos mokymus arba dalydamosi geriausia patirtimi ir specialiais tyrimo metodais. Ypač daug pastangų dedama siekiant užkirsti kelią nusikalstamumo skverbimuisi į teisėtą ekonomiką.
            
            
            
            
               33 STRAIPSNIS
            
            
            
               Kova su elektroniniais nusikaltimais
            
            
            
               1.
                     Šalys stiprina bendradarbiavimą, kad užkirstų kelią aukštųjų technologijų ir elektroniniams bei internetiniams nusikaltimams bei neteisėto turinio, įskaitant teroristinį turinį ir seksualinės prievartos prieš vaikus medžiagą, platinimui internetu ir kovotų su šiais nusikaltimais, keisdamosi informacija ir praktine patirtimi pagal savo nacionalinės teisės aktus ir tarptautinius įsipareigojimus žmogaus teisių srityje.
            
            
            
               2.
                     Šalys keičiasi informacija elektroninių nusikaltimų tyrėjų švietimo ir mokymo, elektroninių nusikaltimų tyrimo ir skaitmeninės kriminalistikos srityse.
            
            
            
            
               34 STRAIPSNIS
            
            
            
               Kova su pinigų plovimu ir terorizmo finansavimu
            
         
         
            
            
               1.
                     Šalys dar kartą patvirtina, kad reikia bendradarbiauti siekiant, kad jų finansinės sistemos nebūtų naudojamos iš visų nusikalstamų veikų rūšių, įskaitant iš prekybos narkotikais ir korupcijos, gautoms lėšoms plauti, taip pat siekiant kovoti su terorizmo finansavimu. Šis bendradarbiavimas apima ir iš nusikalstamų veikų gauto turto ar lėšų išieškojimą.
            
            
            
               2.
                     Šalys keičiasi atitinkama informacija pagal atitinkamus nacionalinės teisės aktus ir įgyvendina tinkamas kovos su pinigų plovimu bei terorizmo finansavimu priemones, laikydamosi šioje srityje veikiančių atitinkamų tarptautinių įstaigų, pavyzdžiui, FATF, patvirtintų standartų.
            
            
            
            
               35 STRAIPSNIS
            
            
            
               Migracija ir prieglobstis
            
            
            
               1.
                     Šalys dar kartą patvirtina savo įsipareigojimą bendradarbiauti ir keistis nuomonėmis migracijos, įskaitant neteisėtą migraciją, prekybos žmonėmis, prieglobsčio, integracijos, darbo jėgos judumo ir vystymosi, vizų, dokumentų saugumo, biometrinių duomenų ir sienų valdymo klausimais.
            
            
            
               2.
                     Šalys susitaria bendradarbiauti, kad būtų užkirstas kelias neteisėtai imigracijai ir kad ją būtų galima kontroliuoti. Šiuo tikslu:
            
            
            
               a)
                     kurios nors valstybės narės paprašyta, Naujoji Zelandija be papildomų formalumų priima atgal visus savo piliečius, neteisėtai esančius tos valstybės narės teritorijoje, ir
            
            
            
               b)
                     Naujosios Zelandijos paprašyta, kiekviena valstybė narė be papildomų formalumų priima atgal visus savo piliečius, neteisėtai esančius Naujosios Zelandijos teritorijoje.
            
            
            
               Laikydamosi savo tarptautinių įsipareigojimų, be kita ko, 1944 m. gruodžio 7 d. pasirašytos Tarptautinės civilinės aviacijos konvencijos, valstybės narės ir Naujoji Zelandija šiuo tikslu savo piliečiams išduoda atitinkamus asmens tapatybės dokumentus.
            
            
         
         
            
               3.
                     Bet kurios iš Šalių prašymu Šalys svarsto galimybę sudaryti Naujosios Zelandijos ir Sąjungos readmisijos susitarimą pagal šio Susitarimo 52 straipsnio 1 dalį. Į tokį susitarimą įtraukiamos atitinkamos nuostatos dėl trečiųjų šalių piliečių ir asmenų be pilietybės.
            
            
            
            
               36 STRAIPSNIS
            
            
            
               Konsulinė apsauga
            
            
            
               1.
                     Naujoji Zelandija sutinka, kad bet kurios atstovaujamos valstybės narės diplomatinės ir konsulinės įstaigos galėtų Naujojoje Zelandijoje teikti konsulinę apsaugą kitų valstybių narių, neturinčių nuolatinės atstovybės Naujojoje Zelandijoje, vardu.
            
            
            
               2.
                     Sąjunga ir valstybės narės sutinka, kad Naujosios Zelandijos diplomatinės ir konsulinės įstaigos galėtų Sąjungoje teikti konsulinę apsaugą trečiosios šalies vardu ir kad ta trečioji šalis galėtų teikti konsulinę apsaugą Naujosios Zelandijos vardu tose vietovėse, kuriose nėra Naujosios Zelandijos ar atitinkamos trečiosios šalies nuolatinės atstovybės.
            
            
            
               3.
                     Pagal 1 ir 2 dalis nesiekiama taikyti kokių nors pranešimo ar sutikimo reikalavimų, kurie kitais atvejais gali būti taikomi.
            
            
            
               4.
                     Šalys susitaria supaprastinti savo atitinkamų kompetentingų institucijų dialogą konsuliniais klausimais.
            
            
            
            
               37 STRAIPSNIS
            
            
            
               Asmens duomenų apsauga
            
            
         
         
            
               1.
                     Šalys susitaria bendradarbiauti, siekdamos tarpusavio santykių pažangos Europos Komisijai priėmus sprendimą dėl tinkamos asmens duomenų apsaugos Naujoje Zelandijoje ir siekdamos užtikrinti aukštą asmens duomenų apsaugos lygį pagal susijusius tarptautinius dokumentus ir standartus, įskaitant Ekonominio bendradarbiavimo ir plėtros organizacijos (EBPO) gaires dėl privatumo ir tarpvalstybinių asmens duomenų srautų apsaugos.
            
            
            
               2.
                     Toks bendradarbiavimas gali apimti, inter alia, keitimąsi informacija ir patirtimi. Jis taip pat gali apimti atitinkamų reguliavimo institucijų bendradarbiavimą tokiose struktūrose kaip EBPO darbo grupė, sprendžianti saugumo ir privatumo užtikrinimo skaitmeninės ekonomikos srityje klausimus, ir Pasaulinis privatumo užtikrinimo tinklas.
            
            
            
            
               VI ANTRAŠTINĖ DALIS
            
            
            
               BENDRADARBIAVIMAS MOKSLINIŲ TYRIMŲ,
               INOVACIJŲ IR INFORMACINĖS VISUOMENĖS SRITYSE
            
            
            
            
               38 STRAIPSNIS
            
            
            
               Moksliniai tyrimai ir inovacijos
            
            
            
               1.
                     Šalys susitaria stiprinti tarpusavio bendradarbiavimą mokslinių tyrimų ir inovacijų srityse.
            
            
            
               2.
                     Šalys skatina ir plėtoja bendradarbiavimo veiklą taikiems tikslams skirtų mokslinių tyrimų ir inovacijų srityse, remdamosi 2008 m. liepos 16 d. pasirašytu Europos bendrijos ir Naujosios Zelandijos Vyriausybės mokslinio ir technologinio bendradarbiavimo susitarimu arba jį papildydamos, ir sudaro tam palankias sąlygas.
            
            
            
            
               39 STRAIPSNIS
            
         
         
            
            
               Informacinė visuomenė
            
            
            
               1.
                     Pripažindamos, kad informacinės ir ryšių technologijos yra pagrindiniai šiuolaikinio gyvenimo atributai ir yra gyvybiškai svarbios ekonominiam ir socialiniam vystymuisi, Šalys susitaria keistis nuomonėmis apie atitinkamą šios srities politiką.
            
            
            
               2.
                     Bendradarbiaujant šioje srityje dėmesys gali būti skiriamas, inter alia:
            
            
            
               a)
                     keitimuisi nuomonėmis apie įvairius informacinės visuomenės aspektus, visų pirma sparčiojo plačiajuosčio ryšio diegimą, elektroninių ryšių politiką ir reguliavimą, įskaitant universaliąsias paslaugas, licencijavimą ir bendro pobūdžio leidimus, privatumo bei asmens duomenų apsaugą, e. valdžią bei atvirą valdymą, interneto saugumą ir reguliavimo institucijų nepriklausomumą bei veiksmingumą;
            
            
            
               b)
                     mokslinių tyrimų tinklų, kompiuterių bei mokslinių duomenų infrastruktūros ir paslaugų tarpusavio sąsajoms ir sąveikai, be kita ko, regioniniu lygmeniu;
            
            
            
               
            
               c)
                     naujų informacinių ir ryšių technologijų standartizacijai, sertifikavimui ir sklaidai;
            
            
            
               d)
                     informacinių ir ryšių technologijų bei paslaugų saugumo, patikimumo ir privatumo aspektams, įskaitant saugumo internete skatinimą, kovą su netinkamu informacinių technologijų bei visų rūšių elektroninių medijų naudojimu ir dalijimąsi informacija, ir
            
            
            
               e)
                     keitimuisi nuomonėmis dėl priemonių tarptautinio judriojo tarptinklinio ryšio įkainių klausimui spręsti.
            
            
            
            
               VII ANTRAŠTINĖ DALIS
            
         
         
            
            
               BENDRADARBIAVIMAS ŠVIETIMO, KULTŪROS IR
            
            
            
               ŽMONIŲ TARPUSAVIO RYŠIŲ SRITYSE
            
            
            
            
               40 STRAIPSNIS
            
            
            
               Švietimas ir mokymas
            
            
            
               1.
                     Šalys pripažįsta itin svarbią švietimo ir mokymo reikšmę kokybiškų darbo vietų kūrimui ir darniam žinių ekonomikos augimui, visų pirma ugdant piliečius, kurie ne tik yra pasirengę informuotai ir aktyviai dalyvauti demokratiniame gyvenime, bet ir geba spręsti problemas ir pasinaudoti visuotiniais saitais susieto XXI-ojo amžiaus pasaulio teikiamomis galimybėmis. Todėl Šalys pripažįsta, kad joms abiem svarbu bendradarbiauti švietimo ir mokymo srityse.
            
            
            
               
            
               2.
                     Atsižvelgdamos į abipusius interesus ir švietimo politikos tikslus, Šalys įsipareigoja remti abiem Šalims priimtiną bendradarbiavimo veiklą švietimo ir mokymo srityse. Šis bendradarbiavimas bus susijęs su visomis švietimo sritimis ir gali apimti:
            
            
            
               a)
                     bendradarbiavimą asmenų judumo mokymosi tikslais srityje, skatinant ir palengvinant studentų, tyrėjų, aukštojo mokslo institucijų akademinės bendruomenės narių bei administracijos darbuotojų ir mokytojų mainus;
            
            
            
               b)
                     Europos Sąjungos ir Naujosios Zelandijos švietimo ir mokymo institucijų jungtinius bendradarbiavimo projektus, kuriais siekiama skatinti mokymo programų tobulinimą, bendras studijų programas bei jungtinius laipsnius ir darbuotojų bei studentų judumą;
            
            
            
               c)
                     institucijų bendradarbiavimą, ryšius ir partnerystę, siekiant stiprinti žinių trikampio švietimo aspektą ir skatinti dalijimąsi praktine patirtimi ir įgūdžiais, ir
            
         
         
            
            
               d)
                     paramą politikos reformoms, teikiamą studijų, konferencijų, seminarų, darbo grupių, lyginamosios analizės forma ir keičiantis informacija bei gerąja patirtimi, visų pirma atsižvelgiant į Bolonijos ir Kopenhagos procesus ir esamas priemones bei principus, kurie padeda didinti skaidrumą ir skatina inovacijas švietimo srityje.
            
            
            
            
               41 STRAIPSNIS
            
            
            
               Bendradarbiavimas kultūros, garso bei vaizdo ir medijų srityse
            
            
            
               1.
                     Šalys susitaria skatinti glaudesnį bendradarbiavimą kultūros ir kūrybos sektoriuose, siekdamos gerinti, inter alia, tarpusavio supratimą ir geriau supažindinti su savo kultūra.
            
            
            
               
            
               2.
                     Šalys stengiasi imtis atitinkamų priemonių kultūriniams mainams skatinti ir bendroms iniciatyvoms įvairiose kultūros srityse vykdyti pasinaudodamos esamomis bendradarbiavimo priemonėmis ir struktūromis.
            
            
            
               3.
                     Šalys stengiasi skatinti kultūros srities specialistų, meno kūrinių ir kitų kultūros objektų judumą tarp Naujosios Zelandijos ir Sąjungos bei jos valstybių narių.
            
            
            
               4.
                     Šalys susitaria per politinį dialogą ištirti įvairius būdus, kad kultūros objektai, saugomi už kilmės šalies ribų, būtų prieinami bendruomenėms, kuriose jie buvo sukurti.
            
            
            
               5.
                     Šalys skatina pilietinės visuomenės organizacijų, taip pat abiejų Šalių piliečių kultūrų dialogą.
            
            
            
               6.
                     Šalys susitaria bendradarbiauti, visų pirma per politinį dialogą, atitinkamuose tarptautiniuose forumuose, visų pirma Jungtinių Tautų švietimo, mokslo ir kultūros organizacijoje (toliau – UNESCO), siekdamos bendrų tikslų ir skatindamos kultūrų įvairovę, be kita ko, įgyvendindamos UNESCO konvencijos dėl kultūrų raiškos įvairovės apsaugos ir skatinimo nuostatas.
            
         
         
            
            
               7.
                     Šalys skatina ir remia institucijų bei specialistų mainus, bendradarbiavimą ir dialogą garso bei vaizdo ir medijų sektoriuose ir sudaro tam palankias sąlygas.
            
            
            
            
               
            
               42 STRAIPSNIS
            
            
            
               Žmonių tarpusavio ryšiai
            
            
            
               Pripažindamos žmonių tarpusavio ryšių svarbą ir tai, kaip jie padeda didinti Sąjungos ir Naujosios Zelandijos tarpusavio supratimą, Šalys susitaria šiuos ryšius tinkamai skatinti, puoselėti ir stiprinti. Tokie ryšiai gali apimti pareigūnų mainus ir trumpalaikes aukštesnių studijų pakopų studentų stažuotes.
            
            
            
            
               VIII ANTRAŠTINĖ DALIS
            
            
            
               BENDRADARBIAVIMAS DARNAUS VYSTYMOSI, ENERGETIKOS IR TRANSPORTO SRITYSE
            
            
            
            
               43 STRAIPSNIS
            
            
            
               Aplinka ir gamtos ištekliai
            
         
         
            
            
               1.
                     Šalys susitaria bendradarbiauti aplinkos klausimais, įskaitant tausų gamtos išteklių valdymą. Tokio bendradarbiavimo tikslas – skatinti aplinkos apsaugą ir integruoti aplinkos klausimus į atitinkamas bendradarbiavimo sritis, be kita ko, tarptautiniu ir regioniniu lygmenimis.
            
            
            
               
            
               2.
                     Šalys susitaria, kad bendradarbiauti galima, pavyzdžiui, palaikant dialogą, rengiant praktinius mokymus, seminarus, konferencijas, vykdant bendradarbiavimo programas ir projektus, dalijantis informacija, pvz., apie geriausią patirtį, vykdant ekspertų mainus, be kita ko, dvišaliu ar daugiašaliu lygmeniu. Bendradarbiavimo klausimai ir tikslai bus nustatomi bendrai bet kurios iš Šalių prašymu.
            
            
            
            
               44 STRAIPSNIS
            
            
            
               Sveikatos stiprinimas, apsauga ir sveikatos priežiūros reglamentavimas
            
            
            
               1.
                     Šalys susitaria stiprinti bendradarbiavimą sveikatos srityje, įskaitant globalizacijos ir demografinių pokyčių aspektus. Dedamos pastangos, siekiant skatinti bendradarbiavimą ir keitimąsi informacija bei patirtimi šiais klausimais:
            
            
            
               a)
                     sveikatos apsauga;
            
            
            
               b)
                     užkrečiamųjų ligų (pavyzdžiui, gripo ir ūminių ligų protrūkių) stebėjimas ir kita veikla, numatyta Tarptautinės sveikatos priežiūros taisyklėse (2005 m.), įskaitant pasirengimo didelėms tarpvalsybinėms grėsmėms veiksmus, ypač pasirengimo planavimas ir rizikos vertinimas;
            
            
            
               c)
                     bendradarbiavimas standartų klausimais ir atitikties vertinimas, siekiant valdyti produktų (įskaitant vaistus ir medicinos prietaisus) reguliavimą ir jų keliamą riziką;
            
            
            
               
         
         
            
               d)
                     su Pasaulio sveikatos organizacijos (PSO) tabako kontrolės pagrindų konvencijos įgyvendinimu susiję klausimai ir
            
            
            
               e)
                     su PSO sveikatos srities darbuotojų tarptautinio įdarbinimo praktikos kodekso įgyvendinimu susiję klausimai.
            
            
            
               2.
                     Šalys dar kartą patvirtina savo įsipareigojimus laikytis tarptautiniu mastu pripažįstamų sveikatos priežiūros praktikos ir standartų, skatinti jų laikytis ir juos veiksmingai įgyvendinti.
            
            
            
               3.
                     Bendradarbiavimo formos gali apimti, inter alia, specialias abipusiai sutartas programas ir projektus, taip pat dialogą, bendradarbiavimą ir iniciatyvas bendro intereso srityse dvišaliu ar daugiašaliu lygmeniu.
            
            
            
               45 STRAIPSNIS
            
            
            
               Klimato kaita
            
            
            
               1.
                     Šalys pripažįsta, kad klimato kaita yra pasaulinė, kuo skubiau spręstina problema, kuriai spręsti reikia imtis bendrų veiksmų, derančių su bendru tikslu – siekti, kad vidutinė pasaulio temperatūra nepakiltų daugiau nei 2 °C, palyginti su ikipramoniniu lygiu. Neviršydamos savo atitinkamos kompetencijos ir nedarydamos poveikio kituose forumuose vykstančioms diskusijoms, Šalys susitaria bendradarbiauti bendro intereso srityse, įskaitant (bet neapsiribojant):
            
            
            
               a)
                     perėjimą prie ekonomikos, pagrįstos nedideliu išmetamu šiltnamio efektą sukeliančių dujų kiekiu, taikant nacionaliniu lygmeniu pritaikytas poveikio švelninimo strategijas ir veiksmus, be kita ko, žaliojo ekonomikos augimo strategijas;
            
            
            
               
            
               b)
                     rinkos mechanizmų, visų pirma prekybos taršos leidimais sistemų, rengimą, įgyvendinimą ir veikimą;
            
            
            
               c)
                     klimato politikai skirtas viešojo ir privačiojo sektorių finansavimo priemones;
            
         
         
            
            
               d)
                     su nedideliu išmetamų šiltnamio efektą sukeliančių dujų kiekiu pagrįstomis technologijomis susijusius mokslinius tyrimus, tokių technologijų vystymą ir diegimą ir
            
            
            
               e)
                     šiltnamio efektą sukeliančių dujų stebėseną ir jų poveikio analizę, įskaitant, kai tinkama, prisitaikymo strategijų rengimą ir įgyvendinimą.
            
            
            
               2.
                     Abi Šalys sutinka toliau bendradarbiauti tarptautinių pokyčių šioje srityje klausimais ir visų pirma pažangos siekiant priimti naują tarptautinį susitarimą dėl veiksmų po 2020 m., remiantis JT bendrąja klimato kaitos konvencija, ir papildomas bendradarbiavimo iniciatyvas, kurios padės mažinti atotrūkį klimato kaitos švelninimo srityje iki 2020 m., klausimais.
            
            
            
            
               46 STRAIPSNIS
            
            
            
               Nelaimių rizikos valdymas ir civilinė sauga
            
            
            
               Šalys pripažįsta poreikį valdyti tiek vidaus, tiek pasaulinę gaivalinių ir žmogaus keliamų nelaimių riziką. Šalys patvirtina bendrą įsipareigojimą gerinti prevencijos, poveikio švelninimo, pasirengimo, atsako ir atkūrimo priemones, siekdamos padidinti savo visuomenės ir infrastruktūros atsparumą, ir bendradarbiauti, kai tinkama, dvišaliu ir daugiašaliu politiniu lygmeniu, kad pasaulinių nelaimių rizikos valdymo rezultatai būtų geresni.
            
            
            
            
               
            
               47 STRAIPSNIS
            
            
            
               Energetika
            
            
         
         
            
               Šalys pripažįsta energetikos sektoriaus ir gerai veikiančios energijos rinkos svarbą. Šalys pripažįsta energetikos svarbą darniam vystymuisi, ekonomikos augimui ir jos indėlį siekiant tarptautiniu mastu sutartų vystymosi tikslų, taip pat bendradarbiavimo svarbą sprendžiant visuotines aplinkos problemas, visų pirma klimato kaitos problemą. Šalys, neviršydamos savo atitinkamos kompetencijos, skatina stiprinti bendradarbiavimą šioje srityje, siekdamos:
            
            
            
               a)
                     formuoti energetinio saugumo didinimo politiką;
            
            
            
               b)
                     skatinti pasaulinę prekybą energija ir investicijas;
            
            
            
               c)
                     didinti konkurencingumą;
            
            
            
               d)
                     gerinti pasaulio energijos rinkų veikimą;
            
            
            
               e)
                     keistis informacija ir politine patirtimi esamuose daugiašaliuose energetikos forumuose;
            
            
            
               f)
                     skatinti naudoti atsinaujinančiuosius energijos išteklius, taip pat vystyti ir įsisavinti švarias, įvairias bei tvarias energijos technologijas, įskaitant atsinaujinančiųjų energijos išteklių ir mažataršės energijos technologijas;
            
            
            
               g)
                     racionaliai vartoti energiją, prie to prisidedant pasiūlos ir paklausos srities subjektams, didinant energijos vartojimo efektyvumą energijos gamybos, transportavimo, paskirstymo ir galutinio energijos vartojimo etapuose;
            
            
            
               
            
               h)
                     įgyvendinti atitinkamus tarptautinius įsipareigojimus racionalizuoti neveiksmingas iškastinio kuro subsidijas, kurios skatina netaupų vartojimą, ir jas per vidutinės trukmės laikotarpį palaipsniui panaikinti, ir
            
            
            
               i)
                     dalytis geriausia patirtimi, susijusia su energijos išteklių žvalgymu ir energijos gamyba.
            
         
         
            
            
            
               48 STRAIPSNIS
            
            
            
               Transportas
            
            
            
               1.
                     Šalys bendradarbiauja visose atitinkamose transporto politikos srityse, įskaitant integruotą transporto politiką, siekdamos gerinti prekių ir keleivių judėjimą, gerinti laivybos ir aviacijos saugą bei saugumą, skatinti aplinkos apsaugą ir didinti savo transporto sistemų efektyvumą.
            
            
            
               2.
                     Bendradarbiaudamos ir palaikydamos dialogą šioje srityje Šalys turėtų siekti skatinti:
            
            
            
               a)
                     keitimąsi informacija apie atitinkamų sričių politiką ir patirtimi;
            
            
            
               b)
                     stiprinti Sąjungos ir Naujosios Zelandijos santykius aviacijos srityje, siekiant:
            
            
            
               i)
                     gerinti galimybes patekti į rinką, investicijų galimybes ir, atsižvelgiant į nacionalinę politiką, labiau liberalizuoti oro paslaugų susitarimuose nustatytas oro vežėjų nuosavybės teisių ir kontrolės nuostatas;
            
            
            
               
            
               ii)
                     plėsti ir stiprinti bendradarbiavimą aviacijos saugos bei saugumo reguliavimo ir oro transporto pramonės ekonominio reguliavimo srityse ir
            
            
            
               iii)
                     remti reguliavimo konvergenciją ir pašalinti kliūtis verslui, taip pat bendradarbiauti oro eismo valdymo srityje;
            
         
         
            
            
               c)
                     įgyvendinti neribojamo patekimo į tarptautines jūrų rinkas ir prekybos, pagrįstos sąžininga konkurencija komerciniais pagrindais, tikslus ir
            
            
            
               d)
                     vairuotojų pažymėjimų, suteikiančių teisę vairuoti sausumos motorines transporto priemones, tarpusavio pripažinimą.
            
            
            
            
               49 STRAIPSNIS
            
            
            
               Žemės ūkis, kaimo plėtra ir miškininkystė
            
            
            
               1.
                     Šalys susitaria stiprinti bendradarbiavimą ir dialogą žemės ūkio, kaimo plėtros ir miškininkystės srityse.
            
            
            
               2.
                     Gali būti svarstoma galimybė vykdyti veiklą žemės ūkio politikos, kaimo plėtros politikos, sausumos sektorių struktūros ir geografinių nuorodų srityse (jomis neapsiribojant).
            
            
            
               3.
                     Šalys susitaria bendradarbiauti nacionaliniu ir tarptautiniu lygmenimis darniojo miškų ūkio valdymo ir susijusios politikos bei teisės aktų klausimais, įskaitant kovos su savavališku miškų kirtimu ir susijusia prekyba priemones, taip pat gero miškų valdymo skatinimo klausimais.
            
            
            
            
               
            
               50 STRAIPSNIS
            
            
         
         
            
               Jūrų ir žuvininkystės reikalai
            
            
            
               1.
                     Šalys palaiko glaudesnį dialogą ir glaudžiau bendradarbiauja joms abiem svarbiais žuvininkystės ir jūrų reikalų klausimais. Šalys siekia skatinti jūrų gyvųjų išteklių ilgalaikę apsaugą ir tausų valdymą, neteisėtos, nedeklaruojamos ir nereglamentuojamos žvejybos (NNN žvejyba) prevenciją bei kovą su ja ir ekosistema pagrįsto valdymo metodo įgyvendinimą.
            
            
            
               2.
                     Šalys gali bendradarbiauti regioninėse žuvininkystės valdymo organizacijose ir daugiašaliuose forumuose (JT, Jungtinių Tautų Maisto ir žemės ūkio organizacijoje) ir juose keistis informacija, susijusia su jūrų gyvųjų išteklių apsauga. Šalys bendradarbiauja visų pirma siekdamos:
            
            
            
               a)
                     Vakarų ir vidurio Ramiojo vandenyno žuvininkystės komisijos veiksmingu valdymu užtikrinti geriausiais turimais moksliniais duomenimis pagrįstą ilgalaikę toli migruojančių žuvų išteklių apsaugą ir tausų jų naudojimą vakarinėje ir centrinėje Ramiojo vandenyno dalyse, be kita ko, pagal susijusias JT konvencijas ir kitus tarptautinius dokumentus visapusiškai pripažindamos mažų salų besivystančių valstybių ir teritorijų specialius reikalavimus ir užtikrindamos skaidrų sprendimų priėmimo procesą;
            
            
            
               b)
                     užtikrinti jūrų gyvųjų išteklių apsaugą ir racionalų naudojimą, kurie priklauso Antarkties jūrų gyvųjų išteklių apsaugos komisijos kompetencijai, įskaitant pastangas kovoti su NNN veikla teritorijoje, kuriai taikoma Konvencija dėl Antarkties jūrų gyvųjų išteklių apsaugos;
            
            
            
               
            
               c)
                     užtikrinti veiksmingų išteklių apsaugos ir valdymo priemonių priėmimą ir įgyvendinimą, kurie priklauso pietinės Ramiojo vandenyno dalies RŽVO kompetencijai, ir
            
            
            
               d)
                     sudaryti palankesnes sąlygas RŽVO, kuriose viena Šalis yra narė, o kita – prisijungiančioji Šalis.
            
            
            
               3.
                     Šalys bendradarbiauja skatindamos tarptautiniu lygmeniu taikyti integruotą požiūrį į jūrų reikalus.
            
            
            
               4.
                     Šalys palaiko nuolatinį dialogą, kas dvejus metus susitikdamos vyresniųjų pareigūnų lygmeniu, kuriuo siekia jį stiprinti ir glaudžiau bendradarbiauti, taip pat keistis informacija apie žuvininkystės politiką bei jūrų reikalus ir su jais susijusia patirtimi.
            
            
            
         
         
            
               51 STRAIPSNIS
            
            
            
               Užimtumas ir socialiniai reikalai
            
            
            
               1.
                     Šalys susitaria stiprinti bendradarbiavimą užimtumo ir socialinių reikalų srityje, be kita ko, atsižvelgdamos į globalizacijos ir demografinių pokyčių socialinį aspektą. Stengiamasi skatinti bendradarbiavimą ir keitimąsi su užimtumu ir darbo klausimais susijusia informacija bei patirtimi. Sritys, kuriose bendradarbiaujama, gali apimti užimtumo politiką, darbo teisę, lyčių klausimus, nediskriminavimą užimtumo srityje, socialinę įtrauktį, socialinį draudimą ir socialinės apsaugos politiką, darbo santykius, socialinį dialogą, įgūdžių ugdymą visą gyvenimą, jaunimo užimtumą, darbuotojų sveikatą ir saugą, įmonių socialinę atsakomybę ir deramą darbą.
            
            
            
               
            
               2.
                     Šalys dar kartą patvirtina, jog reikia remti globalizacijos procesą, kuris yra naudingas visiems, ir kaip vieną svarbiausių tvaraus vystymosi ir skurdo mažinimo elementų skatinti visišką bei našų užimtumą ir tinkamą darbą. Šiomis aplinkybėmis Šalys primena apie Tarptautinės darbo organizacijos (TDO) deklaraciją dėl socialinio teisingumo siekiant sąžiningos globalizacijos.
            
            
            
               3.
                     Šalys dar kartą patvirtina savo įsipareigojimą gerbti, remti ir veiksmingai įgyvendinti tarptautiniu mastu pripažintus darbo principus ir teises, visų pirma nustatytus TDO pagrindinių darbo teisių ir principų deklaracijoje.
            
            
            
               4.
                     Bendradarbiavimo formos gali apimti, inter alia, specialias abipusiai nustatytas programas ir projektus, taip pat dialogą, bendradarbiavimą ir iniciatyvas bendro intereso srityse dvišaliu ar daugiašaliu lygmeniu.
            
            
            
            
               IX ANTRAŠTINĖ DALIS
            
            
            
               INSTITUCINĖ SISTEMA
            
            
            
            
               52 STRAIPSNIS
            
         
         
            
            
               Kiti susitarimai arba sutartys
            
            
            
               1.
                     Šalys gali papildyti šį Susitarimą sudarydamos specialius susitarimus ar sutartis bet kurioje bendradarbiavimo srityje, patenkančioje į šio Susitarimo taikymo sritį. Tokie specialūs susitarimai ir sutartys, sudaryti po šio Susitarimo pasirašymo, yra neatsiejama visų dvišalių santykių, reglamentuojamų šiuo Susitarimu, dalis ir bendros institucinės sistemos dalis. Jau galiojantys Šalių sudaryti susitarimai ir sutartys nėra bendros institucinės sistemos dalis.
            
            
            
               
            
               2.
                     Jokios šio Susitarimo nuostatos nedaro poveikio kitų Šalių sudarytų susitarimų, įskaitant 1 dalyje nurodytus susitarimus, aiškinimui ar taikymui. Visų pirma šio Susitarimo nuostatos niekaip nepakeičia kituose Šalių sudarytuose susitarimuose įtvirtintų ginčų sprendimo ar jų taikymo nutraukimo nuostatų ir nedaro joms poveikio.
            
            
            
            
               53 STRAIPSNIS
            
            
            
               Jungtinis komitetas
            
            
            
               1.
                     Šalys įsteigia Jungtinį komitetą, kurį sudaro Šalių atstovai.
            
            
            
               2.
                     Jungtiniame komitete vyksta konsultacijos, siekiant sudaryti palankesnes sąlygas šio Susitarimo įgyvendinimui ir siekti jo bendrųjų tikslų, taip pat palaikyti bendrą Sąjungos ir Naujosios Zelandijos santykių nuoseklumą.
            
            
            
               3.
                     Jungtinis komitetas atlieka šias funkcijas:
            
            
            
               a)
                     skatina veiksmingai įgyvendinti šį Susitarimą;
            
         
         
            
            
               b)
                     stebi visapusiškų Šalių santykių plėtotę;
            
            
            
               c)
                     prireikus prašo komitetų ar kitų organų, įsteigtų pagal kitus specialius Šalių susitarimus, kurie pagal 52 straipsnio 1 dalį yra bendros institucinės sistemos dalis, suteikti informacijos ir svarsto jų pateiktas ataskaitas;
            
            
            
               
            
               d)
                     keičiasi nuomonėmis ir teikia pasiūlymus bet kokiu bendro intereso klausimu, įskaitant būsimus veiksmus ir jiems atlikti turimus išteklius;
            
            
            
               e)
                     nustato prioritetus remiantis šio Susitarimo tikslu;
            
            
            
               f)
                     ieško tinkamų metodų iš anksto užkirsti kelią galimoms problemoms tose srityse, kurioms taikomas šis Susitarimas;
            
            
            
               g)
                     siekia išspręsti visus ginčus, kylančius dėl šio Susitarimo taikymo arba aiškinimo;
            
            
            
               h)
                     nagrinėja vienos iš Šalių pagal 54 straipsnį pateiktą informaciją ir
            
            
            
               i)
                     prireikus teikia rekomendacijas ir priima sprendimus, kad būtų įgyvendinti konkretūs šio Susitarimo aspektai.
            
            
            
               4.
                     Jungtinis komitetas sprendimus priima bendru sutarimu. Jis priima savo darbo tvarkos taisykles. Jis gali įsteigti pakomitečius ir sudaryti darbo grupes konkretiems klausimams spręsti.
            
            
         
         
            
               5.
                     Jungtinis komitetas paprastai susitinka kartą per metus pakaitomis Sąjungoje ir Naujoje Zelandijoje, nebent abi Šalys nuspręstų kitaip. Neeiliniai Jungtinio komiteto posėdžiai rengiami kurios nors Šalies prašymu. Jungtiniam komitetui bendrai pirmininkauja abi Šalys. Komiteto posėdžiuose paprastai dalyvauja vyresnieji pareigūnai.
            
            
            
            
               
            
               54 STRAIPSNIS
            
            
            
               Įgyvendinimo ir ginčų sprendimo tvarka
            
            
            
               1.
                     Šalys imasi visų bendrųjų ar konkrečių priemonių, reikalingų prievolėms pagal šį susitarimą vykdyti.
            
            
            
               2.
                     Nedarant poveikio šio straipsnio 3–8 dalyse nurodytai procedūrai, bet koks ginčas, susijęs su šio Susitarimo aiškinimu arba taikymu, sprendžiamas tik Šalių konsultacijomis Jungtiniame komitete. Siekdamos išspręsti ginčą, Šalys pateikia susijusią informaciją, reikalingą klausimui išsamiai išnagrinėti Jungtiniame komitete.
            
            
            
               3.
                     Dar kartą patvirtindamos savo tvirtą bendrą įsipareigojimą užtikrinti žmogaus teises ir laikytis ginklų neplatinimo principo, Šalys susitaria, kad jeigu kuri nors Šalis mano, kad kita Šalis ypač šiurkščiai ir iš esmės pažeidė bet kurį iš įsipareigojimų, kurie 2 straipsnio 1 dalyje ir 8 straipsnio 1 dalyje įvardyti kaip esminiai elementai, taip sukeldama grėsmę tarptautinei taikai bei saugumui, ir kad būtina imtis neatidėliotinų veiksmų, ji nedelsdama praneša kitai Šaliai apie tai ir nurodo tinkamą (-as) priemonę (-es), kurios (-ių) ketina imtis pagal šį Susitarimą. Pranešančioji Šalis rekomenduoja Jungtiniam komitetui surengti skubias konsultacijas šiuo klausimu.
            
            
            
               4.
                     Be to, ypač šiurkštus ir esminis esminių elementų pažeidimas galėtų būti laikomas pagrindu imtis atitinkamų priemonių pagal bendrą institucinę sistemą, kaip nurodyta 52 straipsnio 1 dalyje.
            
            
            
               
            
               5.
                     Jungtinis komitetas yra forumas dialogui ir Šalys deda visas pastangas siekdamos rasti taikų sprendimą, jeigu (nors tai mažai tikėtina) susidarytų 3 dalyje nurodyta padėtis. Jeigu per 15 dienų nuo konsultacijų pradžios ir ne vėliau kaip per 30 dienų nuo 3 dalyje nurodyto pranešimo datos Jungtinis komitetas negali rasti abiem pusėms priimtino sprendimo, klausimas perduodamas spręsti ministerijų atstovų lygmens konsultacijose, kurios vedamos ne ilgiau kaip dar 15 dienų.
            
            
            
               6.
                     Jeigu per 15 dienų nuo ministerijų atstovų lygmens konsultacijų pradžios  ir ne vėliau kaip per 45 dienas nuo pranešimo datos nerandama abiem pusėms priimtino sprendimo, pranešančioji Šalis gali priimti sprendimą imtis atitinkamų priemonių, apie kurias pranešama pagal 3 dalį. Sąjungoje sprendimas sustabdyti Susitarimo galiojimą turėtų būti priimtas vienbalsiai. Naujojoje Zelandijoje sprendimą sustabdyti Susitarimo galiojimą turėtų priimti Naujosios Zelandijos Vyriausybė, remdamasi nacionaliniais įstatymais ir kitais teisės aktais.
            
         
         
            
            
               7.
                     Šiame straipsnyje sąvoka „atitinkamos priemonės“ – šio Susitarimo arba tam tikrais atvejais kito specialaus susitarimo, kuris yra 52 straipsnio 1 dalyje nurodytos bendros institucinės sistemos dalis, galiojimo sustabdymas iš dalies arba visiškai, arba jo nutraukimas, remiantis atitinkamomis tokio susitarimo nuostatomis. Atitinkamos priemonės, kurių Šalis imasi šio Susitarimo galiojimui sustabdyti iš dalies, taikomos tik I–VIII antraštinių dalių nuostatoms. Pasirenkant atitinkamas priemones, pirmenybę reikia skirti toms, kurios mažiausiai trikdo Šalių santykius. Šios priemonės, kurioms taikoma 52 straipsnio 2 dalis, yra proporcingos pagal šį Susitarimą nustatytų įsipareigojimų pažeidimui, ir atitinka tarptautinę teisę.
            
            
            
               
            
               8.
                     Šalys nuolat stebi, kaip keičiasi padėtis, dėl kurios pagal šį straipsnį buvo imtasi veiksmų. Šalis, kuri imasi atitinkamų priemonių, nutraukia jų taikymą iš karto, kai tik tam atsiranda pagrindas, ir bet kuriuo atveju, kai tik nebelieka aplinkybių, dėl kurių šios priemonės imtos taikyti.
            
            
            
            
               X ANTRAŠTINĖ DALIS
            
            
            
               BAIGIAMOSIOS NUOSTATOS
            
            
            
            
               55 STRAIPSNIS
            
            
            
               Sąvokų apibrėžtys
            
            
            
               Šiame Susitarime „Šalys“ – Sąjunga arba jos valstybės narės arba Sąjunga bei jos valstybės narės, veikiančios savo kompetencijos srityse, ir Naujoji Zelandija.
            
            
            
            
               56 STRAIPSNIS
            
         
         
            
            
               Informacijos atskleidimas
            
            
            
               1.
                     Nė viena šio Susitarimo nuostata nedaro poveikio nacionalinės ar Sąjungos teisės aktams dėl galimybės visuomenei susipažinti su oficialiais dokumentais.
            
            
            
               
            
               2.
                     Nė viena šio Susitarimo nuostata nėra aiškinama kaip kurios nors Šalies įpareigojimas teikti informaciją, kurios atskleidimą ji laiko prieštaraujančiu esminiams jos saugumo interesams.
            
            
            
            
               57 STRAIPSNIS
            
            
            
               Pakeitimas
            
            
            
               Šis Susitarimas gali būti iš dalies keičiamas rašytiniu Šalių susitarimu. Tokie pakeitimai įsigalioja Šalių sutartą dieną.
            
            
            
            
               58 STRAIPSNIS
            
            
            
               Įsigaliojimas, trukmė ir pranešimas
            
            
         
         
            
               1.
                     Šis Susitarimas įsigalioja trisdešimtą dieną nuo tos dienos, kurią Šalys viena kitai praneša apie tam tikslui būtinų teisinių procedūrų užbaigimą.
            
            
            
               2.
                     Neatsižvelgiant į 1 dalį, Naujoji Zelandija ir Sąjunga gali iki šio Susitarimo įsigaliojimo laikinai taikyti jo nuostatas, dėl kurių jos bendrai susitaria. Susitarimą laikinai taikyti pradedama trisdešimtą dieną nuo tos dienos, kurią Naujoji Zelandija ir Sąjunga praneša viena kitai apie tokiam laikinam taikymui reikalingų atitinkamų vidaus procedūrų užbaigimą.
            
            
            
               
            
               3.
                     Šis susitarimas galioja neribotą laiką. Bet kuri Šalis gali pateikti kitai Šaliai pranešimą raštu apie ketinimą nutraukti šį Susitarimą. Nutraukimas įsigalioja praėjus šešiems mėnesiams nuo pranešimo.
            
            
            
               4.
                     Pranešimai pagal šį straipsnį teikiami atitinkamai Europos Sąjungos Tarybos generaliniam sekretoriatui ir Naujosios Zelandijos užsienio reikalų ir prekybos ministerijai.
            
            
            
            
               59 STRAIPSNIS
            
            
            
               Teritorinis taikymas
            
            
            
               Šis Susitarimas taikomas teritorijoms, kuriose taikoma Europos Sąjungos sutartis ir Sutartis dėl Europos Sąjungos veikimo tose sutartyse nustatytomis sąlygomis, ir Naujosios Zelandijos teritorijai, išskyrus Tokelau salyną.
            
            
            
            
               
            
               60 STRAIPSNIS
            
            
         
         
            
               Autentiški tekstai
            
            
            
               Šis susitarimas sudaromas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis, visi tekstai yra autentiški. Jeigu skiriasi šio Susitarimo tekstas, Šalys klausimą perduoda svarstyti Jungtiniam komitetui.